Pekka Säilä

Pekka Säilä (20. joulukuuta 1941 – 7. joulukuuta 2009 Helsinki) oli suomalainen tennispelaaja. Hän valmistui ekonomiksi Tulsan yliopistosta. Uransa alussa hän oli matkatoimisto Arean johtaja, mutta jättäytyi myöhemmin kokonaan tenniksen pariin.

Säilä oli Suomen menestyneimpiä pelaajia 1960- ja 1970-luvuilla, joka voitti urallaan 16 kaksinpelin, 13 nelinpelin ja 4 sekanelinpelin Suomen mestaruutta vuosina 1964–1980. Davis Cupissa hän edusti Suomea 15 maaottelussa vuosina 1962–1976. Säilän pelityyli oli hyökkäävä, ja hän oli nopeajalkainen. Ensimmäisen suomenmestaruutensa hän voitti  1964, jolloin muutti paitsi pelityylinsä aggressiivisemmaksi, myös elämäntapansa. Elämäntavanmuutosten, tupakoinnin ja alkoholinkäytön lopettamisen taustalla oli uskoontulo.Heikki Miettinen, Hyökkäävä tyyli vei huipulle. Helsingin Sanomat 13.12.2009 sivu C 6. Artikkelin verkkoversio

Vuonna 1967 Säilä eteni Wimbledonin tennisturnauksessa kolmannelle kierrokselle. Kolmannella kierroksella hän kärsi tappion Roger Taylorille, joka eteni turnauksen välieriin. Taylor voitti Säilän lukemin 6–2, 6–1, 6–3.

Aktiiviuransa jälkeen Säilä toimi tennisvalmentajana ja suomalaisen tenniksen vaikuttajana. Hän valmensi ja opetti 1980-luvun alusta pitkään Saksassa.

 Suomen mestaruudet 

 Miesten kaksinpeli (ulkokentät): 1964, 1965, 1966, 1967, 1968, 1971, 1972, 1974, 1975 Pihlaja, s. 728
 Miesten kaksinpeli (sisäkentät): 1965, 1967, 1971, 1972, 1973, 1974, 1980 Pihlaja, s. 730
 Miesten nelinpeli (ulkokentät): 1965 (parina Heikki Hedman), 1966 (parina Pekka Petersen-Dyggve), 1968, 1972, 1973, 1975 (parina George Berner), 1976 (parina Matti Timonen) Pihlaja, s. 729
 Miesten nelinpeli (sisäkentät): 1964 (parina Matti Kinnunen), 1971, 1972, 1973, 1975, 1976 (parina George Berner) Pihlaja, s. 731
 Sekanelinpeli (ulkokentät): 1964, 1966, 1968 (parina Leena Ahonen) 
 Sekanelinpeli (sisäkentät): 1971 (parina Laila Pirilä) 

Lähteet

Viitteet

Luokka:Suomalaiset tennispelaajat
Luokka:Emma-palkinnon saajat
Luokka:Vuonna 1941 syntyneet
Luokka:Vuonna 2009 kuolleet